Rahvusvaheline ookeanide päev
Rahvusvaheline ookeanide päev on igal aastal 8. juunil tähistatav päev, mille eesmärk on suunata avalikkuse tähelepanu Maa ookeanide keskkonnaseisundile. Mitteametlikult hakati ookeanide päeva tähistama juba 1992. aastal, mil selleks tegid ettepaneku Kanada rahvusvaheline ookeanide arenduskeskus (International Centre for Ocean Development, ICOD) ja Kanada Ookeaniinstituut (Ocean Institute of Canada, OIC) Earth Summitil – ÜRO keskkonna- ja arengukonverentsil (Conference on Environment and Development, UNCED) Rio de Janeiros Brasiilias. Päeva tähistamist inspireeris nn Brundtlandi komisjon ehk maailma keskkonna- ja arengukomisjon. 2018. aastal oli ookeanide päeva teemaks võitlus plastreostuse vastu.